# Уведомление за стартиране на производство по издаване на общ административен акт заповед на министъра на земеделието, храните и горите за разрешаване на любителски риболов през тъмната част на денонощието в определени рибностопански обекти

На основание чл. 66 и следващите от Административнопроцесуалния кодекс Ви уведомявам за стартирането на производство по издаване на общ административен акт (заповед) на министъра на земеделието, храните и горите за разрешаване на любителски риболов през тъмната част на денонощието в определени рибностопански обекти на основание чл. 24, ал. 6 и ал. 9 от Закона за рибарството и аквакултурите.

Уведомявам Ви, че може да участвате в производството като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Изпълнителна агенция по рибарство и аквакултури, на адрес: гр. Бургас 8000, ул. „Княз Александър Батенберг” № 1 и на следния електронен адрес: [office@iara.government.bg](mailto:ISimeonov@mzh.government.bg).

lav4e

**РЕПУБЛИКА БЪЛГАРИЯ**

МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ

Изпълнителна агенция по рибарство и аквакултури

**ОДОБРЯВАМ:**

**ДЕСИСЛАВА ТАНЕВА**

**МИНИСТЪР**

**ДО**

**Г-ЖА ДЕСИСЛАВА ТАНЕВА**

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ЧРЕЗ:**

**Д-Р ЛОЗАНА ВАСИЛЕВА**

**ЗАМЕСТНИК-МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**ДОКЛАД**

oт

доц. д-р Галин Николов – изпълнителен директор на Изпълнителна агенция по рибарство и аквакултури (ИАРА)

**Относно**: Проект на Заповед на министъра на земеделието, храните и горите за разрешаване на любителския риболов през тъмната част на денонощието в периода от 1 април до 1 ноември, извън периода на забраната по чл. 32, ал. 1 в рибностопански обекти по чл. 3, ал. 1, т. 1 и т. 2 определени по реда на ал. 9 от Закона за рибарството и аквакултурите (ЗРА).

**УВАЖАЕМA ГОСПОЖО МИНИСТЪР,**

Съгласно чл. 24, ал. 6 от ЗРА министърът на земеделието, храните и горите, разрешава любителският риболов през тъмната част на денонощието от брега във водни обекти по чл. 3, ал. 1, т. 1 и т. 2 от ЗРА, определени по реда на ал. 9 от ЗРА, през всички дни на седмицата в периода от 1 април до 1 ноември, извън периода на забраната по чл. 32, ал. 1 от ЗРА.

През настоящата 2020 г. в ИАРА постъпиха редица предложения за разрешаване на любителския риболов през тъмната част от денонощието. От Рибарско Сдружение „Ручина“ постъпи предложение (вх. № 18-00-12/09.01.2020 г. по описа на ИАРА) за включване на яз. Горни Дъбник. Основният мотив на РС „Ручина“ е регулярното зарибяване на язовира. В допълнение горепосоченият язовир е предоставен за управление на рибните ресурси на РС „Ручина“ на основание чл. 15а, ал. 1 от ЗРА и чл. 7 от Наредба № 22 от 2007 г. за реда за предоставяне управлението на рибни ресурси със Заповед № РД-09-237 от 05.03.2019 г. на министъра на земеделието, храните и горите. Сдружението стопанисващо яз. Горни Дъбник разполага с 17 риболовни надзиратели, които извършват постоянни проверки както през светлата, така и през тъмната част на денонощието.

Постъпили са и две писма от Централна рибно-опазваща организация (ЦРОО). С писмо с вх. № 48-00-11/08.01.2020 г. ЦРОО предлагат да бъде включен язовир Сопотв заповедта за разрешаване на любителския риболов през тъмната част на денонощието с мотив, че организацията разполага с достатъчно брой членове и ресурс осигуряващ опазването на рибния ресурс. Със Заповед № РД-09-234 от 05.03.2019 г. на министъра на земеделието, храните и горите на основание чл. 15а, ал. 1 от ЗРА и чл. 7 от Наредба № 22 от 2007 г. за реда за предоставяне управлението на рибни ресурси е възложено на ЦРОО управлението на рибните ресурси в язовир Сопот. По електронен път е постъпило писмо от ЦРОО с предложение следните язовири също да бъдат включени в Заповедта за разрешаване на любителския риболов през тъмната част на денонощието:

* яз. Жребчево;
* яз. Розов Кладенец;
* яз. Ястребино;
* яз. Малко Шарково;
* яз. Тича;
* яз. Дъбника;
* яз. Александър Стамболийски.

В допълнение е регистрирано предложение по електронен път от Сдружение с нестопанска цел „Чая“, гр. Чепеларе, за включването на язовир Доспат. Мотивът е високата честота на посещаемост на язовира от много туристи и любители риболовци.

Освен това началниците на отделите „Рибарство и контрол“ на ИАРА направиха предложения за водоеми на територията на страната ни, които бяха включени в проекта на заповед.

След разглеждане на постъпилите предложения установих, че в проекта на заповед присъстват и язовири с основно предназначение в рибностопанско отношение за аквакултури. В тази връзка ИАРА извърши допълнителна проверка в Информационно-статистическата система на ИАРА. След осъществяване на проверката се установи, че в яз. Дъбника, област Враца и яз. Розов кладенец, общ. Гълъбово няма регистрирани рибовъдни стопанства. Съгласно чл. 15, ал. 3 от Наредба № 37 от 2008 г. за ползването на язовирите – държавна собственост, в рибностопанско отношение и правилата за извършване на стопански, любителски риболов и аквакултури в обектите – държавна собственост по чл. 3, ал. 1 от ЗРА, в язовири – държавна собственост, предназначени за аквакултури, когато няма извършена регистрация по реда на чл. 25 от ЗРА, любителският риболов е разрешен.

С оглед на гореизложеното и вземайки предвид желанието на любителите риболовци да упражняват своето хоби, предлагам разрешаване на любителски риболов от брега, през тъмната част на денонощието в посочените водоеми в проекта на приложената заповед.

**УВАЖАЕМА ГОСПОЖО МИНИСТЪР,**

Във връзка с гореизложеното, моля за Вашето разпореждане да бъде стартирана процедура по чл. 66 и следващите от Административнопроцесуалния кодекс за издаване на общ административен акт - заповед за разрешаване на любителския риболов през тъмната част на денонощието в периода от 1 април до 1 ноември, извън периода на забраната по чл. 32, ал. 1 от ЗРА в рибностопански обекти по чл. 3, ал. 1, т. 1 и т. 2 от ЗРА. Проектът на заповед следва да бъде публикуван на електронните страници на Министерство на земеделието, храните и горите и ИАРА за осигуряване на възможност на заинтересованите страни да се запознаят с проекта и да участват в административното производство по издаването му.

**Приложение:** Проект на заповед

**С УВАЖЕНИЕ,**

**ДОЦ. Д-Р ГАЛИН НИКОЛОВ**

**ИЗПЪЛНИТЕЛЕН ДИРЕКТОР**

**СЪГЛАСУВАЛ:**

**д-р лозана василева**

**ЗАМЕСТНИК – МИНИСТЪР**

** ПРОЕКТ**

РЕПУБЛИКА БЪЛГАРИЯ

Министър на земеделието, храните и горите

**З А П О В Е Д**

**№ РД ............................**

**гр. София,................ 2020 г.**

На основание чл. 24, ал. 6 и ал. 9 от Закона за рибарството и аквакултурите (ЗРА), чл. 3, ал. 1 и чл. 5, ал. 2 от Устройствения правилник на Министерство на земеделието, храните и горите /Обн. ДВ. бр. 82 от 18. 10. 2019 г./ и във връзка с одобрен доклад с рег. № …………………../…………………на доц. д-р Галин Николов - изпълнителен директор на Изпълнителна агенция по рибарство и аквакултури

**Н А Р Е Ж Д А М:**

**І**. Разрешавам любителския риболов през тъмната част на денонощието само от брега през всички дни на седмицата в периода от 1 април до 1 ноември 2020 г., извън периода на забраната по чл. 32, ал. 1 от ЗРА, в следните рибностопански обекти на територията на страната:

**Област Благоевград**

* Баластриерен водоем Проевски, общ.Благоевград.

**Област Бургас**

* яз. Мандра;

**Област Варна**

* яз. Комарево-Храбрево;

- яз. Николаевка 2;

- Рибно стопанство „Пода”;

- яз. Ботево;

- яз. Бозвелийско;

- яз. Манастир;

- яз. Осеново;

- яз. Генерал Киселово;

- яз. Тръстиково;

- Рибно стопанство „Еко парк Венелин”.

**Област Велико Търново**

* яз. Александър Стамболийки;
* р. Росица, гр. Севлиево – местност Гергимата от помпената станция с GPS координати 43°00'29.33"N 25°06'21.57"Е до стената на бента с GPS координати 43°00'34.94"N 25°06'24.89"Е на двата бряга на реката;
* р. Дунав в следните участъци:

- участък от ферибот – гр. Свищов с GPS координати 43.622329N, 25.350992Е до СБА Свищов с GPS координати 43.618127N, 25.374397Е;

- участък от Лиман Свилоза с GPS координати 43.6480887N, 25.303817Е до речен километър 560 с GPS координати 43.651534N, 25.284720Е;

* р. Росица, с. Ресен от вливането на р. Негованка в р. Росица до моста;
* р. Янтра в следните участъци:

- кв. Чолаковци от моста над сливането на р. Янтра с р. Белица до въжения мост при Радиозавода;

- кв. Мавриков – 300 м по и срещу течението на реката от въжения мост при завод „Мавриков“;

- от моста на кв. Асенов до железопътният мост (по протежението на реката с улица Крайбрежна);

* Стари речни корита на река Янтра при:

гр. Полски Тръмбеш;

с. Раданово;

с. Куцина;

с. Върбица.

**Област Видин**

* яз. Рабица, общ. Белоградчик;
* яз. Кула, общ. Кула;
* р. Дунав от р. км 825 до р. км 810 и от р. км 769 до р. км 764.

**Област Враца**

* яз. Дъбника, общ. Враца;
* яз. Мраморница, с. Мраморен;
* р. Дунав от устието на р. Огоста до пристанището на гр. Оряхово;
* р. Искър от ВЕЦ „Брусен“ до ВЕЦ „Царевец”.

**Област Габрово**

* яз. Александър Стамболийки.

**Област Кюстендил**

* стар рудничен котлован, с. Николичевци, общ. Кюстендил.

**Област Кърджали**

- яз. Студен кладенец, общ. Кърджали.

**Област Ловеч**

* яз. Сопот;

- яз. Славяни „Кантон 5”, местност Горни Кайлък, землището на с. Славяни, общ. Ловеч;

* яз. Славяни „Кантон 5”, местност Долен Кайлък, землището на с. Славяни, общ. Ловеч;
* яз. Тодоричене, землището на с. Тодоричене, общ. Луковит.

**Област Монтана**

- р. Дунав в района от р. км 709 до р. км 765.

**Област Пазарджик**

* яз. Доспат в района на местност „Бърдуче“ до гр. Сърница.

**Област Перник**

* Руднично езеро, бивш рудник „Гарванов” на мини Перник, гр. Перник.

**Област Плевен**

* яз. Горни Дъбник, общ. Горни Дъбник;
* яз. Кайлъка, общ. Плевен;
* яз. Тотлебенов вал, общ. Плевен;
* р. Дунав от източната част на ферибота в гр. Никопол от р. км 598 до р. км 594 в землището на общ. Никопол;
* р. Дунав от р. км 640 до р. км 642 в землището на общ. Долна Митрополия;
* р. Дунав от р. км 578 до р. км 579 в землището на общ. Белене.

**Област Пловдив**

* яз. Въча.

**Област Разград**

* яз. Бели лом от точка с координати 43.408357N, 26.685055E до края на Пресяшкия ръкав, точка с географски координати 43.392143N, 26.691750E.

**Област Русе**

* р. Янтра – десния бряг в землището на гр. Бяла с GPS координати 43.845755N, 25.943399Е до моста на Кольо Фичето с GPS координати 43.4669992N, 25.72566E;
* р. Дунав – землището на гр. Русе от бетонната площадка при входа на лимана на РККЗ - Русе с GPS координати 43.845755N, 25.943399E до края на улица Мостова с GPS координати 43.857126N, 25.955472E.

**Област Силистра**

* р. Дунав от р. км 377 до р. км 376 (кейовата стена в дунавската градина на гр. Силистра);
* р. Дунав от р. км 432 до р. км 433 (Кейовата стена на пристанище в гр. Тутракан).

**Област Сливен**

* яз. Жребчево, общ. Нова Загора.

**Област Смолян**

- яз. Доспат.

**Област София**

* яз. Душанци;
* яз. Искър.

**Област Стара Загора**

* яз. Розов кладенец, общ. Гълъбово;
* яз. Жребчево.

**Област** **Търговище**

* яз. Ястребино.

**Област Хасково**

* яз. Орешец, с. Орешец, общ. Харманли.

**Област Шумен**

* яз. Тича, гр. Шумен;
* яз. Дибич, в землището на с. Дибич, общ. Шумен;
* яз. Овчарово, в землището на с. Овчарово, общ. Шумен;
* яз. Соара, в землището на с. Мараш, общ. Шумен.

**Област Ямбол**

* яз. Малко Шарково.

**II.** Любителският риболов през тъмната част на денонощието се извършва в следните часове:

а) от 20:30 ч. до 06:00 ч. - за месец април;

б) от 22:00 ч. до 05:00 ч. - за месеците май, юни и юли;

в) от 21:00 ч. до 06:00 ч. - за месеците август, септември и октомври;

г) от 18:30 ч. до 06:30 ч. - за месец ноември.

**ІІІ.** Заповедта да се публикува на интернет страницата на Министерството на земеделието, храните и горите и Изпълнителна агенция по рибарство и аквакултури.

Заповедта подлежи на обжалване по реда на Административнопроцесуалния кодекс.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

Заповедта да се връчи на съответните длъжностни лица за сведение и изпълнение.

**МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ:**

**ДЕСИСЛАВА ТАНЕВА**